

**ΕΡΓΑΣΤΗΡΙΟ ΑΣΤΕΑΚΗΣ ΕΓΚΛΗΜΑΤΟΛΟΓΙΑΣ ΔΗΜΟΣ ΜΟΣΧΑΤΟΥ – ΤΑΥΡΟΥ**

**ΠΑΝΤΕΙΟΥ ΠΑΝΕΠΙΣΤΗΜΙΟΥ**

**ΠΡΩΤΟΚΟΛΛΟ ΣΥΝΕΡΓΑΣΙΑΣ**

**ΓΙΑ ΤΗΝ ΠΡΑΓΜΑΤΟΠΟΙΗΣΗ ΔΙΑΓΝΩΣΤΙΚΗΣ ΕΡΕΥΝΑΣ**

**ΣΤΟ ΔΗΜΟ ΜΟΣΧΑΤΟΥ-ΤΑΥΡΟΥ**

**Ο Δήμος Μοσχάτου-Ταύρου** και το **Εργαστήριο Αστεακής Εγκληματολογίας του Παντείου Πανεπιστημίου**, συμφώνησαν την πραγματοποίηση διαγνωστικής έρευνας στα όρια του παραπάνω Δήμου με θέμα: «***Ανασφάλεια των κατοίκων του Δήμου Μοσχάτου-Ταύρου και οι στάσεις/αντιλήψεις τους για την αστυνόμευση κοινοτικού χαρακτήρα***».

Σκοπός της παρούσας έρευνας είναι αφενός η διάγνωση των προβλημάτων που απορρέουν από την εγκληματικότητα της περιοχής και συνδέονται με την ανασφάλεια των κατοίκων και αφετέρου η καταγραφή των κοινωνικών αντιλήψεων σχετικά με το είδος της αστυνόμευσης που θεωρείται ως καταλληλότερο για την πρόληψη και αντιμετώπιση των παραπάνω προβλημάτων. Ως ειδικότερο παράδειγμα θα χρησιμοποιηθεί η λεγόμενη «κοινοτική» αστυνόμευση, όπως θα οριοθετηθεί μέσα από τα ερευνητικά δεδομένα.

Τα πορίσματα της εν λόγω έρευνας θα μπορούν να αποτελέσουν τη βάση για μελλοντική εξέταση και «πειραματική» εφαρμογή στην πράξη συγκεκριμένων εφαρμογών πιλοτικού χαρακτήρα τόσο σε επίπεδο αστυνόμευσης όσο και πολιτικών που θα αναληφθούν από το ΤοΣΠΠΑ του συμβαλλόμενου Δήμου.

Την επιστημονική και οργανωτική ευθύνη της άνω έρευνας αναλαμβάνει η Διευθύντρια του Εργαστηρίου Αστεακής Εγκληματολογίας Καθηγήτρια κα Χριστίνα Ζαραφωνίτου, στην οποία θα ανήκει η πνευματική ιδιοκτησία του συνολικού έργου.

Ο Δήμος Μοσχάτου-Ταύρου δεσμεύεται ώστε το δυναμικό του Δήμου να παράσχει στην Επιστημονική Υπεύθυνη και την ερευνητική της ομάδα κάθε δυνατή διευκόλυνση για τη διεξαγωγή της έρευνας. Ενδεικτικά αναφέρεται ότι θα χρειασθεί η συνδρομή στο επίπεδο της καταγραφής φορέων του Δήμου και των αρμοδιοτήτων τους (καταλογογράφηση και συνεντεύξεις με εκπροσώπους τους), της χορήγησης στατιστικών εγκληματικότητας του αρμοδίου αστυνομικού τμήματος, χωροταξικών χαρτών του Δήμου, δημογραφικών και κοινωνικών στατιστικών κ.ά.

Η διάρκεια της έρευνας υπολογίζεται στους οκτώ μήνες και αντίγραφο της Έκθεσης ερευνητικών πορισμάτων που θα συνταχθεί με ευθύνη του Εργαστηρίου Αστεακής Εγκληματολογίας θα παραδοθεί στο Δήμο Μοσχάτου-Ταύρου, ο οποίος θα αναλάβει –σε συνεργασία με το ΕΑΣΤΕ- την οργάνωση εκδήλωσης παρουσίασής τους.

Το παρόν Πρωτόκολλο, που υπογράφεται σε δυο πρωτότυπα αντίγραφα, ισχύει μετά την υπογραφή του. Αντίγραφό του κοινοποιείται Δήμο Μοσχάτου Ταύρου καιν στο Τομέα Εγκληματολογίας του Τμήματος Κοινωνιολογίας του Παντείου.

ΑΘΗΝΑ, 201

**Για το Εργαστήριο Αστεακής Εγκληματολογίας του Παντείου Πανεπιστημίου**

Η Διευθύντρια

Καθηγήτρια Χριστίνα Ζαραφωνίτου

**Για το Δήμο Μοσχάτου - Ταύρου**

Ο Δήμαρχος

Ανδρέας Ευθυμίου